Agrar sektorni qishloq xoʻjaligi texnikalari bilan oʻz vaqtida taʼminlashga oid qoʻshimcha chora-tadbirlar toʻgʻrisida
(resolution, 2023-03-30)

Soʻnggi yillarda respublikamizning agrar sektorini xalqaro standartlarga muvofiq hamda mamlakat hududlarining tabiiy iqlim va tuproq sharoitlariga javob beradigan zamonaviy mahalliy va xorijiy qishloq xoʻjaligi texnikalari bilan taʼminlash boʻyicha faol chora-tadbirlar amalga oshirilmoqda. Xususan, birgina 2018-yilda qishloq xoʻjaligi mahsulotlari ishlab chiqaruvchilariga, birinchi navbatda, fermer xoʻjaliklari, paxta-toʻqimachilik ishlab chiqarishni tashkil etuvchilar va klasterlarga 33,7 mingdan ortiq qishloq xoʻjaligi texnikalari yetkazib berildi. Bu esa 2017-yilgi koʻrsatkichlar bilan taqqoslaganda 1,5 baravarga koʻp. Amalga oshirilayotgan chora-tadbirlarga qaramasdan, mavjud qishloq xoʻjaligi texnikalarining 25 foizidan ortigʻi 15 yildan ortiq muddat mobaynida ekspluatatsiya qilinmoqda, shu bois qishloq xoʻjaligi mahsulotlari ishlab chiqaruvchilarini sifatli va arzon texnikalar bilan taʼminlash ustuvor vazifa boʻlib qolmoqda va davlat tomonidan yanada qoʻllab-quvvatlashni taqozo etadi. Qishloq xoʻjaligi mahsulotlari ishlab chiqaruvchilarini sifatli qishloq xoʻjaligi texnikalari bilan taʼminlashni davlat tomonidan moliyaviy qoʻllab-quvvatlash mexanizmlarini joriy etish, shuningdek, ushbu jarayonga tijorat banklarining moliyaviy mablagʻlarini jalb etish maqsadida: 1. Oʻzbekiston Respublikasi Moliya vazirligi hamda Iqtisodiyot va sanoat vazirligining qishloq xoʻjaligi sohasidagi korxonalarning qishloq xoʻjaligi texnikalarini xarid qilishini davlat tomonidan qoʻllab-quvvatlashning quyidagi tartibini joriy etish toʻgʻrisidagi takliflari qabul qilinsin: mahalliy gʻalla oʻrish va paxta terish texnikalarini yetkazib berishni moliyalashtirish Oʻzbekiston Respublikasi Moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasining (keyingi oʻrinlarda — Jamgʻarma) Oʻzbekiston Respublikasi Markaziy banki qayta moliyalash stavkasining 50 foizidan oshmagan foiz stavkasi boʻyicha va qaytarilish muddati xarajatlar qoplanishi muddatiga qarab 7 yildan 10 yilgacha boʻlgan qarz mablagʻlari hisobiga amalga oshiriladi hamda moliyalashtirish hajmi Jamgʻarma daromadlari va xarajatlarini shakllantirishda belgilanadi; qishloq xoʻjaligi sohasidagi korxonalarning respublikada ishlab chiqarilgan barcha turdagi oʻziyurar, osma va tirkama texnikalarni xarid qilish uchun kredit va lizing shartnomalari boʻyicha foiz xarajatlari qisman Oʻzbekiston Respublikasi Davlat budjeti mablagʻlari hisobidan qoplanadi. Bunda, foiz xarajatlarini qoplashning miqdori Oʻzbekiston Respublikasi Markaziy bankining asosiy stavkasi oʻzgarishiga qarab Moliya vazirligi tomonidan qayta koʻrib chiqilishi mumkin. 2. Oʻzbekiston Respublikasi Moliya vazirligi: a) 2019-yilda, eksperiment tariqasida, Jizzax, Qashqadaryo, Surxondaryo, Sirdaryo va Toshkent viloyatlaridagi qishloq xoʻjaligi korxonalari tomonidan paxta terish ishlariga jalb qilinadigan paxta terish mashinalari xizmatidan foydalanganlik uchun xarajatlarning 30 foizini qoplab berishni taʼminlasin; b) Oʻzbekiston Respublikasi Qishloq xoʻjaligi vazirligi bilan birgalikda paxta terish mashinalari xizmatiga haq toʻlash xarajatlarini qoplab berish boʻyicha eksperiment natijalari asosida 2019-yil 1-dekabrga qadar ushbu amaliyotni mamlakatning boshqa hududlariga tatbiq etish yuzasidan asoslantirilgan takliflarni kiritsin; v) 2019-yil 20-aprelga qadar: mazkur qarorda nazarda tutilgan davlat tomonidan qoʻllab-quvvatlash chora-tadbirlarini amalga oshirish tartibini ishlab chiqsin va tasdiqlash uchun Oʻzbekiston Respublikasi Vazirlar Mahkamasiga kiritsin; “Oʻzagrolizing” AJ, “Oʻzmashlizing” MChJ va qishloq xoʻjaligi texnikasi ishlab chiqaruvchilari oʻrtasidagi 2018-yilning IV choragida lizing asosida yetkazib berilgan texnikalar uchun oʻzaro hisob-kitoblarni amalga oshirishga 155,6 mlrd. soʻm miqdoridagi mablagʻlar Jamgʻarma mablagʻlari hisobidan ajratilishini taʼminlasin. 3. AT “Xalq banki” va “Mikrokreditbank” ATBning Oʻzbekiston Respublikasi Prezidentining 2018-yil 4-maydagi “Oʻzbekiston Respublikasi aksiyadorlik tijorat Xalq banki va “Mikrokreditbank” aksiyadorlik tijorat bankining moliyaviy holatini yaxshilash hamda faoliyatini yanada takomillashtirish chora-tadbirlari toʻgʻrisida”gi PQ-3694-son qaroriga muvofiq ularning ustav kapitaliga yoʻnaltirilgan mablagʻlarning 30 foizini 2019-yilda mahalliy qishloq xoʻjaligi texnikalarini xarid qilish uchun maqsadli kreditlar ajratishga yoʻnaltirish toʻgʻrisidagi taklifi maʼqullansin. 4. Belgilansinki, 2019-yil 1-yanvardan 2020-yil 1-yanvarga qadar lizing kompaniyalari va tijorat banklari uchun qoʻshilgan qiymat soligʻi lizing xizmatlari qismida qoʻshilgan qiymat soligʻidan ozod qilingan, shu jumladan import qilingan lizing obyektini sotib olish narxi va sotish narxi oʻrtasidagi ijobiy farqdan hisoblanadi. 5. Oʻzbekiston Respublikasi Moliya vazirligi bir oy muddatda qishloq xoʻjaligi texnikalari mahalliy ishlab chiqaruvchilariga yillik 5 foiz stavkada, shu jumladan tijorat bankining 1 foiz marjasini inobatga olgan holda maqsadli kreditlar ajratish uchun 50,0 mln AQSh dollarini tijorat banklariga ularning buyurtmanomalari asosida ikki yil muddatga depozit sifatida joylashtirsin. 6. Oʻzbekiston Respublikasi Vazirlar Mahkamasi: bir oy muddatda 2019 — 2021-yillarda mahalliy ishlab chiqarilgan qishloq xoʻjaligi texnikalarini lizing asosida yetkazib berishni moliyalashtirish maqsadida har yili 100 mln AQSh dollaridan kam boʻlmagan miqdorda xalqaro moliya institutlari va xorijiy hukumat moliya tashkilotlarining uzoq muddatli imtiyozli kredit liniyalari jalb qilinishini taʼminlasin; mamlakatda qishloq xoʻjaligi texnikalari uchun ehtiyot va butlovchi qismlarni ishlab chiqarishni tashkil etishga qaratilgan investitsiya loyihalarining jadal amalga oshirilishi ustidan tizimli monitoring oʻrnatsin va bunda “Oʻzagrotexsanoatxolding” AJga amaliy yordam koʻrsatsin. 7. “Oʻzagrotexsanoatxolding” va “Oʻzagroservis” aksiyadorlik jamiyatlari hamda ularning tarkibiga kiruvchi korxonalar boshqaruv organlari, Oʻzbekiston Respublikasi Davlat aktivlarini boshqarish agentligining tanlov asosida eng yaxshi takliflarni ajratib olish yoʻli bilan: “Oʻzagrotexsanoatxolding” AJning xoʻjalik jamiyatlari ustav kapitali (fondi)dagi ulushlarini korxonalarning asosiy faoliyati turini saqlab qolish sharti bilan 1-ilovaga muvofiq; hududiy “Agroservis MTP” MChJning mashina-traktor parklari ustav kapitali (fondi)dagi ulushlarini tadbirkorlik subyektlariga baholash qiymatida mashina-traktor parklarining asosiy faoliyati turi (mexanizatsiya va servis xizmatlarini koʻrsatish)ni saqlab qolish va 5 yil muddatga boʻlib toʻlash sharti bilan 2-ilovaga muvofiq sotish toʻgʻrisidagi taklifiga rozilik berilsin. 8. Belgilab qoʻyilsinki: “Oʻzagrotexsanoatxolding” AJning xoʻjalik jamiyatlari ustav kapitali (fondi)dagi ulushini 1-ilovaga muvofiq sotishdan tushgan mablagʻlar “Oʻzagrotexsanoatxolding” AJning investitsiya loyihalarini amalga oshirishga yoʻnaltiriladi; mashina-traktor parklari sotilmagan taqdirda, boshlangʻich narxni ular sotuvga qoʻyilgan sanadan ikki oy oʻtgach har 15 kunda bosqichma-bosqich 10 foizga kamaytirish mexanizmini qoʻllagan holda, ammo nominal qiymatdan kam boʻlmagan narxda ommaviy sotuvga qoʻyiladi. 9. Oʻzbekiston Respublikasi Davlat aktivlarini boshqarish agentligi xoʻjalik jamiyatlarining ustav kapitalidagi ulushlarni baholash hamda ularni sotish boʻyicha tanlovlarni eʼlon qilish va oʻtkazishda shaffoflikni taʼminlashda “Oʻzagrotexsanoatxolding” AJ va “Oʻzagroservis” AJga har tomonlama koʻmaklashsin. 10. Oʻzbekiston Respublikasi Iqtisodiyot va sanoat vazirligi Qishloq xoʻjaligi vazirligi va “Oʻzagrotexsanoatxolding” AJ bilan birgalikda bir oy muddatda toʻgʻridan toʻgʻri xorijiy investitsiyalarni jalb qilgan holda qishloq xoʻjaligi texnikalari uchun butlovchi va ehtiyot qismlarni ishlab chiqarishni kengaytirish hamda 2021-yilning oxiriga barcha turdagi qishloq xoʻjaligi texnikalarini ishlab chiqarishda mahalliylashtirish darajasini kamida 40 foizga yetkazishni nazarda tutuvchi “Yoʻl xaritasi”ni ishlab chiqsin va Vazirlar Mahkamasiga kiritsin. 11. “Oʻzagrotexsanoatxolding” AJ, “Oʻzagrolizing” AJ tijorat banklari va qishloq xoʻjaligi korxonalari bilan birgalikda bir oy muddatda mahalliy ishlab chiqarilgan qishloq xoʻjaligi texnikalarini xarid qilish boʻyicha buyurtmalar portfelini shakllantirsin. 12. Oʻzbekiston Respublikasi Hisob palatasi mazkur qarorda nazarda tutilgan chora-tadbirlarning oʻz vaqtida moliyalashtirilishi ustidan qatʼiy nazorat oʻrnatsin. 13. Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, shuningdek, Oʻzbekiston milliy teleradiokompaniyasi, Oʻzbekiston milliy axborot agentligi va boshqa ommaviy axborot vositalari ushbu qaror qoidalarining keng yoritilishini taʼminlasin. 14. “Oʻzagrotexsanoatxolding” AJ Oʻzbekiston Respublikasi Iqtisodiyot va sanoat vazirligi, Moliya vazirligi hamda boshqa manfaatdor idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin. T/r Tashkilotning nomlanishi Sotiladigan ulush hajmi, foizda 1. “Agregat zavodi” AJ 99,2 2. “Texnolog” AJ 98,8 3. “Chirchiq qishloq xoʻjaligi texnikasi zavodi” AJ 91,7 4. “Urgenchkormash” AJ 26,0 5. “Agrosanoatmashinvest” MChJ 100 6. “Agrotexmash-DD” MChJ 100 7. “Agromash sanoat invest” MChJ 76,0 8. “Castle in mountain” MChJ 50,0 9. “Raduga” BSO 100 10. “Byeldirsoy” BSO 100 T/r Hudud Mashina-traktor parklarining nomlanishi 1. Korakalpogʻiston Respublikasi “Beruni Agroservis MTP” MChJ 2. “Ellikqalʼa Agroservis MTP” MChJ 3. “Amudaryo Agroservis MTP” MChJ 4. Andijon viloyati “Baliqchi Agroservis MTP va ISM” MChJ 5. “Boʻz Agroservis MTP” MChJ 6. “Jalaquduk Agroservis MTP” MChJ 7. “Izboskan Agroservis MTP” MChJ 8. “Ulugʻnor Agroservis MTP” MChJ 9. “Marxamat Agroservis MTP” MChJ 10. “Xoʻjaobod Agroservis MTP” MChJ 11. “Shahrixon Agroservis MTP” MChJ 12. “Koʻrgʻontepa Agroservis MTP” MChJ 13. Buxoro viloyati “Buxoro Agroservis MTP” MChJ 14. “Jondor MTP Agrosavdoservis” MChJ 15. “Romitan MTP Agrosavdoservis” MChJ 16. “Kogon Agroservis MTP” MChJ 17. “Qorakoʻl MTP Agrosavdoservis” MChJ 18. “Olot MTP Agrosavdoservis” MChJ 19. “Shofirkon MTP Texservis” MChJ 20. Jizzax viloyati “Sh. Rashidov MTP ISM” MChJ 21. “Doʻstlik Agroservis MTP ISM” MChJ 22. “Zarbdor Agroservis MTP” MChJ 23. “Paxtakor Agroservis MTP” MChJ 24. Qashqadaryo viloyati “Qarshi Agroservis MTP va ISM” MChJ 25. “Koson Agroservis MTP” MChJ 26. “Qamashi Agroservis MTP” MChJ 27. “Baxoriston Agroservis MTP” MChJ 28. “Mirishkor Agroservis MTP” MChJ 29. “Moʻgʻilon Agroservis MTP” MChJ 30. “Kasbi Agroservis MTP” MChJ 31. “Shaxrisabz Agroservis MTP” MChJ 32. “U. Yusupov Agroservis MTP” MChJ 33. “Yakkabogʻ Agroservis MTP” MChJ 34. Navoiy viloyati “Karmana Agrotexservis MTP va ISM” MChJ 35. “Xatirchi Agrotexservis MTP” MChJ 36. “Qiziltepa Agroservis MTP” MChJ 37. “Navbaxor Agrotexservis MTP” MChJ 38. “Konimex Agroservis MTP” MChJ 39. Namangan viloyati “Mingbuloq tuman Agroservis MTP va ISM” MChJ 40. “Pop tuman Agroservis MTP” MChJ 41. “Namangan tuman Agroservis MTP” MChJ 42. “Norin tuman Agroservis MTP” MChJ 43. “Uychi tuman Agroservis MTP va ISM” MChJ 44. “Uchkurgʻon tuman Agroservis MTP” MChJ 45. “Chortoq tuman Agroservis MTP” MChJ 46. “Chust tuman Agroservis MTP” MChJ 47. Samarqand viloyati “Ishtixon Agroservis MTP” MChJ 48. “Kattaming Agroservis MTP” MChJ 49. “Nurobod tuman Agroservis MTP” MChJ 50. “Guzalkent Agroservis MTP” MChJ 51. “Paxtachi Agroservis MTP” MChJ 52. “Narpay Agroservis MTP” MChJ 53. “Payariq Agroservis MTP” MChJ 54. “Chelak Agroservis MTP” MChJ 55. “Oqdaryo Agroservis MTP” MChJ 56. “Jomboy Agroservis MTP” MChJ 57. Surxandaryo viloyati “Angor Agroservis MTP 2017” MChJ 58. “Qiziriq Agroservis MTP 2017” MChJ 59. “Denov Agroservis va ISM MTP” MChJ 60. “Qumqoʻrgʻon Agroservis MTP 2017” MChJ 61. “Oltinsoy Agroservis MTP 2017” MChJ 62. “Uzun Agroservis MTP 2017” MChJ 63. “Shoʻrchi Agroservis MTP 2017” MChJ 64. Sirdaryo viloyati “Agroservis Mirzaobod MTP” MChJ 65. “Agroservis Sardoba MTP” MChJ 66. “Agroservis Sayxunobod MTP va ISM” MChJ 67. “Xovos Agroservis MTP” MChJ 68. Toshkent viloyati “Boʻka Agroservis MTP va ISM” MChJ 69. “Piskent Agroservis MTP” MChJ 70. “O`rtachirchiq Agroservis MTP” MChJ 71. “Oqqoʻrgʻon Agroservis MTP” MChJ 72. “Quyichirchiq Agroservis MTP va ISM” MChJ 73. “Chinoz Agroservis MTP” MChJ 74. Fargʻona viloyati “Yozyovon Trans Servis” MChJ 75. “Beshariq mashtex” MChJ 76. “Texmashservis” MChJ 77. “Chimyon mashtexservis MTP” MChJ 78. “Yangiobod mashtexservis” MChJ 79. “Furqat mashina traktor parki” MChJ 80. “Bagdod mashholding” MChJ 81. “Rishton MTP” MChJ 82. “Toshloq mashina-traktor parki” MChJ 83. Xorazm viloyati “Xazorasp MTP” MChJ 84. “Xonqa MTP” MChJ 85. “Xiva MTP” MChJ 86. “Shovot MTP” MChJ